B4-0188, 0193, 0212, 0224, 0236 και 0255/98

Ψήφισμα σχετικά με την καταδίκη στελεχών οργάνωσης για τα δικαιώματα του ανθρώπου στη Μαυριτανία

Το Ευρωπαΐκό Κοινοβούλιο,

A. εκτιμώντας ότι οι αρχές της Μαυριτανίας επιβεβαιώνουν ότι δεν υφίσταται πλέον δουλεία στη Μαυριτανία και ότι καταργήθηκε πλήρως στη χώρα αυτή με διάταγμα του 1981,

Β. επισημαίνοντας ότι, επ' ευκαιρία της διελεύσεως του ράλλυ Παρίσι-Ντακάρ από τη Μαυριτανία, ομάδα δημοσιογράφων της γαλλικής τηλεόρασης κατήγγειλε την επιβίωση πρακτικών της δουλείας στη χώρα αυτή,

Γ. εκτιμώντας ότι μετά την μετάδοση της ανταπόκρισης αυτής στις 15 Ιανουαρίου 1998 από γαλλικό τηλεοπτικό κανάλι που αναμεταδόθηκε στη Μαυριτανία από το Canal France International, τρεις Μαυριτανοί, στελέχη οργανώσεων κατά της δουλείας συνελήφθησαν και κατηγορούνται σήμερα για «σύσταση και συμμετοχή σε παράνομη οργάνωση» και για «διάδοση ψευδών ειδήσεων προς το εξωτερικό για ανομολόγητους σκοπούς»,

Δ. λαμβάνοντας υπόψη ότι οι δυο οργανώσεις, στελέχη των οποίων ήταν οι συλληφθέντες, δηλαδή η «SOS - Δουλεία» και η «Ένωση της Μαυριτανίας για τα Δικαιώματα του Ανθρώπου» δεν έχουν αναγνωρισθεί επισήμως από τις αρχές της Μαυριτανίας αλλά ότι απολαύουν καθεστώτος παρατηρητή στην Αφρικανική Επιτροπή για τα Δικαιώματα του Ανθρώπου και των Κρατών της Οργάνωσης για την Αφρικανική Ενότητα,

Ε. επισημαίνοντας ότι μόνον ο πρόεδρος της ΜΚΟ «SOS - Δουλεία», κ. Boubacar Messaoud, εμφανίστηκε στην εν λόγω τηλεοπτική μετάδοση,

ΣΤ. υπενθυμίζοντας ότι τα συλληφθέντα στελέχη, κ. Boubacar Messaoud, πρόεδρος της ΜΚΟ «SOS - Δουλεία», ο δικηγόρος Brahim Ould Obetti και ο κ. Cheikh Saad Bouch Camara, Πρόεδρος της Οργανώσεως της Μαυριτανίας για τα Ανθρώπινα Δικαιώματα (ΑΜDH), παρεπέμφθηκαν στο δικαστήριο του Nouakchott στις 8 Φεβρουαρίου 1998 και ότι έχουν έκτοτε καταδικασθεί σε δεκατρείς μήνες φυλάκιση και σε βαρειές χρηματικές ποινές,

Ζ. υπενθυμίζοντας ότι οι αρχές της Μαυριτανίας έχουν επίσης προβεί σε δίωξη του στελέχους της ΜΚΟ, «SOS - Δουλεία», κ. Abdel Nasser Ould Yassa που έχει εγκατασταθεί στη Γαλλία κατηγορώντας τον ότι έχει «αμαυρώσει την εικόνα της χώρας» σε συνέντευξη που παραχώρησε στο Radio France και στη «Φωνή της Αμερικής»,

Η. υπενθυμίζοντας ότι τρεις γυναίκες που έδωσαν συνέντευξη στην ταινία ντοκυμαντέρ αναζητούνται τώρα επειγόντως μέσω των Υπηρεσιών Ασφαλείας,

Θ. υπενθυμίζοντας ότι στις 5 Φεβρουαρίου 1998 κατά τη διάρκεια διαδηλώσεως υπέρ των εν λόγω στελεχών των οργανώσεων για τα ανθρώπινα δικαιώματα, συνελήφθηκαν πολλά στελέχη οργανώσεων για την προάσπιση των δικαιωμάτων του ανθρώπου, μεταξύ δε αυτών η αντιπρόεδρος της AMDH, κ. Fatimata M'Baye,

Ι. εκφράζοντας την ανησυχία του για την κλιμάκωση των κατασταλτικών μέτρων στη χώρα αυτή και υπενθυμίζοντας τις διώξεις στις οποίες προβαίνουν προσφάτως οι αρχές της Μαυριτανίας κατά των μέσων ενημέρωσης και των στελεχών των ΜΚΟ που αγωνίζονται για την προστασία των δικαιωμάτων του ανθρώπου,

Κ. εκτιμώντας ότι τα δικαστικά τεχνάσματα δύσκολα αποκρύπτουν τον πολιτικό χαρακτήρα της καταστολής,

Το Ευρωπαΐκό Κοινοβούλιο,

1. καταγγέλλει την καταδίκη των στελεχών οργάνωσης για την προάσπιση των δικαιωμάτων του ανθρώπου και ζητεί την άμεση και άνευ όρων απελευθέρωσή τους 7

2. καλεί την Επιτροπή και τα κράτη μέλη να ασκήσουν πίεση στην κυβέρνηση της Μαυριτανίας για να αποδεχθεί το εν λόγω αίτημα 7

3. καλεί την κυβέρνηση της Μαυριτανίας να σεβασθεί πλήρως τα θεμελιώδη δικαιώματα του ατόμου, γεγονός που αποτελεί ουσιαστική προϋπόθεση για την εφαρμογή της Συνθήκης του Λομέ, στην οποία η Μαυριτανία είναι συμβαλλόμενο μέρος 7

4. υπενθυμίζει την ανεπιφύλακτη καταδίκη όλων πρακτικών δουλείας και επαναβεβαιώνει την αμέριστη συμπαράστασή του προς όλες τις οργανώσεις που αγωνίζονται για να τεθεί οριστικό τέλος στις εν λόγω πρακτικές 7

5. καλεί τις αρχές της Μαυριτανίας να τηρήσουν τη δέσμευση που έχουν αναλάβει για την οριστική εξάλειψη της πρακτικής της δουλείας στη χώρα τους 7

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τους Συμπροέδρους της Συνελεύσεως Ίσης Εκπροσωπήσεως ΑΚΕ-ΕΕ και την κυβέρνηση της Μαυριτανίας.